CELEX: 32020D1421
Language: et
Date: 2020-10-01 00:00:00
Title: Nõukogu otsus 2020/1421, 1. oktoober 2020, Euroopa Liidu nimel võetava seisukoha kohta seoses ohtlike kaupade rahvusvahelise autoveo Euroopa kokkuleppe (ADR) lisades ja ohtlike kaupade rahvusvahelise siseveeteedel vedamise Euroopa kokkuleppele (ADN) lisatud eeskirjades tehtavate muudatustega

9.10.2020   
               
               
                  ET
               
               
                  Euroopa Liidu Teataja
               
               
                  L 329/1
               
            
         NÕUKOGU OTSUS 2020/1421,
         1. oktoober 2020,
         Euroopa Liidu nimel võetava seisukoha kohta seoses ohtlike kaupade rahvusvahelise autoveo Euroopa kokkuleppe (ADR) lisades ja ohtlike kaupade rahvusvahelise siseveeteedel vedamise Euroopa kokkuleppele (ADN) lisatud eeskirjades tehtavate muudatustega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 91 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Ohtlike kaupade rahvusvahelise autoveo Euroopa kokkulepe (ADR) jõustus 29. jaanuaril 1968. Ohtlike kaupade rahvusvahelise siseveeteedel vedamise Euroopa kokkulepe (ADN) jõustus 28. veebruaril 2008.
                  
               
                     (2)
                  
                  
                     Liit ei ole ADRi ega ADNi osaline.
                  
               
                     (3)
                  
                  
                     ADRi kokkuleppega on ühinenud ja seda kohaldavad kõik liikmesriigid ning ADNi kokkuleppega on ühinenud ja seda kohaldavad 13 liikmesriiki.
                  
               
                     (4)
                  
                  
                     ADRi artikli 14 kohaselt võib iga kokkuleppeosaline esitada selle kokkuleppe lisade kohta ühe või mitu muudatusettepanekut. Ohtlike kaupade veo küsimuste töörühm (WP.15) võib võtta vastu ADRi lisade muudatusi. ADNi artikli 20 kohaselt võivad ohutuskomitee ja halduskomitee võtta vastu ADNile lisatud eeskirjade muudatusi.
                  
               
                     (5)
                  
                  
                     1. juulil 2020 edastati ADRi ja ADNi osalistele muudatused, mille WP.15 ja ADNi halduskomitee võtsid ohtlike kaupade autoveo ja siseveeteedel vedamise kohta vastu aastatel 2018–2020.
                  
               
                     (6)
                  
                  
                     On asjakohane määrata kindlaks liidu nimel nende ADRi ja ADNi kohta tehtud muudatuste suhtes võetav seisukoht, kuna kõnealused muudatused võivad otsustavalt mõjutada liidu õiguse sisu, nimelt Euroopa Parlamendi ja nõukogu direktiivi 2008/68/EÜ (1). Kõnealuses direktiivis on sätestatud liikmesriikide piires või liikmesriikide vahel toimuva ohtlike kaupade maantee-, raudtee- ja siseveevedude ühtsed eeskirjad viitega ADRile ja ADNile. Direktiivi 2008/68/EÜ artikli 4 kohaselt antakse luba ohtlike kaupade veoks liikmesriikide ja kolmandate riikide vahel juhul, kui vedu vastab ADRi, rahvusvahelise raudteeveo konventsiooni (COTIF) C liites esitatud ohtlike kaupade rahvusvahelise raudteeveo eeskirjade (RID) ja ADNi tingimustele, kui kõnealuse direktiivi lisades ei ole sätestatud teisiti. Lisaks sellele on komisjonil direktiivi 2008/68/EÜ artikli 8 kohaselt õigus kohandada kõnealuse direktiivi I lisa jaotist I.1 ja III lisa jaotist III.1 teaduse ja tehnika arenguga, et võtta eelkõige arvesse ADRi, RIDi ja ADNi muudatusi.
                  
               
                     (7)
                  
                  
                     Vastuvõetud muudatused puudutavad tehnilisi standardeid või ühtseid tehnilisi nõudeid ning nende eesmärk on tagada ohtlike kaupade ohutu ja tõhus vedu, võttes samal ajal arvesse teaduse ja tehnika arengut selles sektoris ning selliste uute ainete ja toodete väljatöötamist, mis kujutavad vedamise ajal endast ohtu. Ohtlike kaupade autoveo ja siseveeteedel vedamise areng nii liidus kui ka liidu ja selle naaberriikide vahel on Euroopa ühise transpordipoliitika keskne teema, millega tagatakse kõikide selliste tööstusharude nõuetekohane toimimine, milles toodetakse või kasutatakse kaupu, mis on ADRi ja ADNi alusel klassifitseeritud ohtlikeks kaupadeks.
                  
               
                     (8)
                  
                  
                     Käesoleva otsusega hõlmatud ADRi lisade ja ADNile lisatud eeskirjade muudatuste osas jõuti tehnilisele konsensusele WP.15-s ja ADNi halduskomitees.
                  
               
                     (9)
                  
                  
                     Kõik vastuvõetud muudatused on õigustatud ja kasulikud ning seepärast peaks liit neid toetama.
                  
               
                     (10)
                  
                  
                     Liidu seisukoha peaksid liidu huvides ühiselt tegutsedes esitama liidu liikmesriigid, kes on ADRi ja ADNi osalised,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Seisukoht, mis võetakse liidu nimel ohtlike kaupade veo küsimuste töörühmas (WP.15) vastu võetud ADRi lisade muudatuste ja ADNi halduskomitees vastu võetud ADNile lisatud eeskirjade muudatuste kohta on toetada järgmisi muudatusi:
               
                           a)
                        
                        
                           ADRi A ja B lisa muudatusettepanekute projektid (viitedokument ECE/TRANS/WP.15/249; hoiulevõtja teatis C.N.274.2020.TREATIES-XI.B.14);
                        
                     
                           b)
                        
                        
                           ADRi A ja B lisa muudatusettepanekute projektid – addendum (viitedokument ECE/TRANS/WP.15/249/Add.1; hoiulevõtja teatis C.N.274.2020.TREATIES-XI.B.14);
                        
                     
                           c)
                        
                        
                           ADRi A ja B lisa muudatusettepanekute projektid – parandus (viitedokument ECE/TRANS/WP.15/249/Corr.1; hoiulevõtja teatis C.N.274.2020.TREATIES-XI.B.14);
                        
                     
                           d)
                        
                        
                           ADNile lisatud eeskirjade muudatusettepanekute projektid (viitedokument ECE/ADN/54; hoiulevõtja teatis C.N.273.2020.TREATIES-XI.D.6);
                        
                     
                           e)
                        
                        
                           ADNile lisatud eeskirjade muudatusettepanekute projektid – parandus (viitedokument ECE/TRANS/WP.15/AC.2/25; hoiulevõtja teatis C.N.309.2020.TREATIES-XI.D.6), ning
                        
                     
                           f)
                        
                        
                           ADNile lisatud eeskirjade muudatusettepanekute projektid (viitedokument ECE/ADN/54/Add.1; hoiulevõtja teatis C.N.367.2020.TREATIES-XI.D.6).
                        
                     
            
               2.   Lõikes 1 osutatud muudatuste väiksemates muudatustes võib vastavalt artiklile 2 kokku leppida ilma nõukogu täiendava otsuseta.
            
         
         
            Artikkel 2
            Artiklis 1 osutatud seisukoha esitavad liidu huvides ühiselt tegutsevad liidu liikmesriigid, kes on ADRi ja ADNi osalised.
         
         
            Artikkel 3
            Viited heaks kiidetud muudatustele ADRi lisades ja ADNile lisatud eeskirjades avaldatakse Euroopa Liidu Teatajas, märkides ära muudatuste jõustumise kuupäeva.
         
         
            Artikkel 4
            Käesolev otsus jõustub selle vastuvõtmise päeval.
         
         
            Brüssel, 1. oktoober 2020
            
               
                  Nõukogu nimel
               
               
                  eesistuja
               
               M. ROTH
            
         
         
            (1)  Euroopa Parlamendi ja nõukogu 24. septembri 2008. aasta direktiiv 2008/68/EÜ ohtlike kaupade siseveo kohta (ELT L 260, 30.9.2008, lk 13).